CELEX: 32020R0797
Language: sl
Date: 2020-06-17 00:00:00
Title: Uredba Komisije (EU) 2020/797 z dne 17. junija 2020 o spremembi Uredbe (EU) št. 142/2011 glede zahtev za živalske stranske proizvode in pridobljene proizvode, ki izvirajo iz Unije in se vanjo vrnejo, ker je tretja država zavrnila njihov vstop (Besedilo velja za EGP)

18.6.2020   
               
               
                  SL
               
               
                  Uradni list Evropske unije
               
               
                  L 194/1
               
            
         UREDBA KOMISIJE (EU) 2020/797
         z dne 17. junija 2020
         o spremembi Uredbe (EU) št. 142/2011 glede zahtev za živalske stranske proizvode in pridobljene proizvode, ki izvirajo iz Unije in se vanjo vrnejo, ker je tretja država zavrnila njihov vstop
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (1) in zlasti prvega pododstavka člena 41(3) in člena 42(2)(a) Uredbe,
         ob upoštevanju naslednjega:
         
                     (1)
                  
                  
                     Uredba Komisije (EU) št. 142/2011 (2) določa ukrepe za izvajanje pravil iz Uredbe (ES) št. 1069/2009, vključno s pravili o javnem zdravju in zdravju živali za prevoz ali tranzit živalskih stranskih proizvodov in pridobljenih proizvodov v Unijo, njihovo pošiljanje v Unijo ali njihov tranzit skozi Unijo, z namenom preprečevanja in zmanjševanja tveganj za javno zdravje in zdravje živali zaradi teh proizvodov.
                  
               
                     (2)
                  
                  
                     Člen 15 Direktive Sveta 97/78/ES (3) določa pravila v zvezi z veterinarskimi pregledi, ki jih je treba izvesti, da se dovoli ponovni uvoz pošiljke proizvodov, ki izvirajo iz Unije in se vanjo vrnejo, ker je tretja država zavrnila njihov vstop. Uredba (EU) 2017/625 Evropskega parlamenta in Sveta (4) razveljavlja in nadomešča Direktivo 97/78/ES z učinkom od 14. decembra 2019.
                  
               
                     (3)
                  
                  
                     Delegirana uredba Komisije (EU) 2019/2074 (5) določa pravila za izvajanje posebnega uradnega nadzora pošiljk živali in blaga iz člena 47(1)(a), (b) in (c) Uredbe (EU) 2017/625, ki izvirajo iz Unije in se vanjo vrnejo, ker je tretja država zavrnila njihov vstop, med njimi živalskih stranskih proizvodov in pridobljenih proizvodov.
                  
               
                     (4)
                  
                  
                     Zahteve glede zdravja živali in javnega zdravja za vstop živalskih stranskih proizvodov in pridobljenih proizvodov, ki izvirajo iz Unije in se vanjo vrnejo, ker je tretja država zavrnila njihov vstop, v Unijo, bi bilo treba določiti v skladu s členoma 41 in 42 Uredbe (ES) št. 1069/2009.
                  
               
                     (5)
                  
                  
                     Ker ne obstajajo zahteve glede zdravja živali in javnega zdravja, ki bi se upoštevale pri vračanju zavrnjenih pošiljk živalskih stranskih proizvodov in pridobljenih proizvodov, za te pošiljke veljajo splošna pravila za uvoz iz Uredbe (ES) št. 1069/2009 in posebne zahteve za uvoz posameznih proizvodov iz Priloge XIV k Uredbi (EU) št. 142/2011; zaradi tega bi bila lahko onemogočena vrnitev nekaterih pošiljk z izvorom v EU v Unijo, potem ko je tretja država zavrnila njihov vstop, ker na primer manjka poseben trgovinski dokument za zadevni proizvod ali veterinarsko spričevalo, ki se zahteva za vstop.
                  
               
                     (6)
                  
                  
                     Toda tveganje za zdravje živali in javno zdravje zaradi živalskih stranskih proizvodov in pridobljenih proizvodov, ki izvirajo iz Unije, je drugačno od tveganj zaradi takega blaga, ki izvira iz tretjih držav. Zato ni potrebno, da bi bil pošiljki živalskih stranskih proizvodov in pridobljenih proizvodov, ki izvirajo iz Unije in se vanjo vračajo, ker je tretja država zavrnila njihov vstop, priložen trgovinski dokument, veterinarsko spričevalo ali, če je primerno, izjava, ki ustreza vzorcu, trenutno določenemu v skladu s točko (d) prvega pododstavka člena 42(2) Uredbe (ES) št. 1069/2009, kot se zahteva za pošiljke, ki izvirajo iz tretjih držav.
                  
               
                     (7)
                  
                  
                     Za navedeno pošiljko bi moralo biti dovoljeno, da vstopi v Unijo in da se pošlje v kateri koli obrat ali objekt, odobren v skladu s členom 24 Uredbe (ES) št. 1069/2009 za kategorijo in vrsto živalskih stranskih proizvodov in pridobljenih proizvodov, če pristojni organ namembnega kraja v Uniji privoli, da bo sprejel pošiljko.
                  
               
                     (8)
                  
                  
                     Nekatere pošiljke živalskih stranskih proizvodov ali pridobljenih proizvodov, namenjenih za izvoz v tretje države, mora morda pregledati pristojni organ v Uniji, pri katerem ne gre za organ, ki je odgovoren za živalske stranske proizvode in pridobljene proizvode. Če se med temi pregledi izvirni pečat nadomesti z drugim, je treba številko novega pečata navesti v spremni dokumentaciji.
                  
               
                     (9)
                  
                  
                     Da bi zagotovili ustrezno obvladovanje tveganja za zdravje živali in javno zdravje ter pravno varnost, je zato treba določiti pogoje za vrnitev živalskih stranskih proizvodov in pridobljenih proizvodov z izvorom v Uniji, ker je tretja država zavrnila njihov vstop, v Unijo.
                  
               
                     (10)
                  
                  
                     Da bi zagotovili sledljivost pošiljk živalskih stranskih proizvodov in pridobljenih proizvodov, ki se vračajo, bi bilo treba njihov prevoz od mejne kontrolne točke prihoda v Unijo do namembnega obrata spremljati po postopku iz Delegirane uredbe Komisije (EU) 2019/1666 (6).
                  
               
                     (11)
                  
                  
                     Prilogo XIV k Uredbi (EU) št. 142/2011 bi bilo treba ustrezno spremeniti.
                  
               
                     (12)
                  
                  
                     Ker se Delegirana uredba (EU) 2019/2074 uporablja od 14. decembra 2019, bi se morala od navedenega datuma uporabljati tudi pravila, določena v tej uredbi.
                  
               
                     (13)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Uredba (EU) št. 142/2011 se spremeni:
            
                        (1)
                     
                     
                        v členu 25(3) se doda naslednja točka:
                        
                                    „(c)
                                 
                                 
                                    posebne zahteve za živalske stranske proizvode in pridobljene proizvode, ki izvirajo iz Unije in se vanjo vrnejo, ker je tretja država zavrnila njihov vstop, iz poglavja VI navedene priloge.“;
                                 
                              
                  
                        (2)
                     
                     
                        v členu 26 se doda naslednja točka:
                        
                                    „(e)
                                 
                                 
                                    snovi, ki izvirajo iz države članice in se vrnejo v to državo članico, ker je tretja država zavrnila njihov vstop, morajo izpolnjevati posebne zahteve iz poglavja VI Priloge XIV.“;
                                 
                              
                  
                        (3)
                     
                     
                        v členu 31 se doda naslednji odstavek:
                        „Z odstopanjem od prvega odstavka morajo živalski stranski proizvodi in pridobljeni proizvodi, ki izvirajo iz Unije in se vanjo vrnejo, ker je tretja država zavrnila njihov vstop, izpolnjevati posebne zahteve iz poglavja VI Priloge XIV.“;
                     
                  
                        (4)
                     
                     
                        Priloga XIV se spremeni v skladu z besedilom iz Priloge k tej uredbi.
                     
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
            Uporablja se od 14. decembra 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 17. junija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 300, 14.11.2009, str. 1.
         
            (2)  Uredba Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L 54, 26.2.2011, str. 1).
         
            (3)  Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (UL L 24, 30.1.1998, str. 9).
         
            (4)  Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).
         
            (5)  Delegirana uredba Komisije (EU) 2019/2074 z dne 23. septembra 2019 o dopolnitvi Uredbe (EU) 2017/625 Evropskega parlamenta in Sveta glede pravil o posebnem uradnem nadzoru pošiljk nekaterih živali in blaga, ki izvirajo iz Unije in se vanjo vrnejo, ker je tretja država zavrnila njihov vstop (UL L 316, 6.12.2019, str. 6).
         
            (6)  Delegirana uredba Komisije (EU) 2019/1666 z dne 24. junija 2019 o dopolnitvi Uredbe (EU) 2017/625 Evropskega parlamenta in Sveta glede pogojev za spremljanje prevoza in prispetja pošiljk določenega blaga od mejne kontrolne točke prispetja do obrata v namembnem kraju v Uniji (UL L 255, 4.10.2019, str. 1).
      
      
         
            PRILOGA
            V Prilogi XIV k Uredbi (EU) št. 142/2011 se doda naslednje poglavje VI:
            
               „POGLAVJE VI
               
                  ZAHTEVE ZA VSTOP POŠILJK ŽIVALSKIH STRANSKIH PROIZVODOV IN PRIDOBLJENIH PROIZVODOV, KI IZVIRAJO IZ UNIJE IN SE VANJO VRNEJO, KER JE TRETJA DRŽAVA ZAVRNILA VSTOP
               
               
                  
                     Oddelek 1
                  
               
               
                  Živalski stranski proizvodi in pridobljeni proizvodi, nepakirani ali v razsutem stanju, ki izvirajo iz Unije in se vanjo vrnejo, ker je tretja država, ki kot celota ali kot del ozemlja ni na seznamu iz Priloge XIV, zavrnila njihov vstop
               
               
                        
                           1.
                        
                        
                           Pristojni organ na mejni kontrolni točki dovoli vstop v Unijo za pošiljke živalskih stranskih proizvodov in pridobljenih proizvodov, nepakiranih ali v razsutem stanju, ki izvirajo iz Unije in se vanjo vrnejo, ker je tretja država, ki kot celota ali kot del ozemlja ni na seznamu iz Priloge XIV za vstop te vrste izdelka v Unijo, zavrnila njihov vstop, samo, če so izpolnjeni naslednji pogoji:
                           
                                       (a)
                                    
                                    
                                       pošiljki je priložen izvirnik ali overjena kopija uradnega potrdila ali dokumenta, ki ga je izdal pristojni organ države članice izvoza, ali enakovredna elektronska oblika takega dokumenta ali dokument, ustvarjen s sistemom IMSOC (1);
                                    
                                 
                                       (b)
                                    
                                    
                                       pošiljki je priložena izjava pristojnega organa v namembni državi članici, v kateri organ privoljuje, da bo sprejel pošiljko, in navaja namembni kraj;
                                    
                                 
                                       (c)
                                    
                                    
                                       pošiljka izpolnjuje oba naslednja pogoja:
                                       
                                                   (i)
                                                
                                                
                                                   ves čas je bila zapečatena z nedotaknjenim izvirnim pečatom, če je bilo v izvirnem potrdilu iz točke 1(a) ali drugem uradnem dokumentu, ki ga je izdal organ v Uniji, navedeno, da je bil pred odhodom iz Unije uporabljen pečat;
                                                
                                             
                                                   (ii)
                                                
                                                
                                                   priložena ji je uradna izjava pristojnega organa ali drugega javnega organa tretje države, ki je zavrnila vstop pošiljke, z navedbo razlogov za zavrnitev vstopa.
                                                
                                             
                                 
                     
                        
                           2.
                        
                        
                           Z odstopanjem od točke 1(a) se v primeru, da je bila pošiljka izvožena, ne da bi ji bilo priloženo uradno potrdilo ali dokument, izvor pošiljke potrdi na drugačen način na podlagi dokumentiranih dokazov, ki jih predloži izvajalec dejavnosti, odgovoren za pošiljko.
                        
                     
                        
                           3.
                        
                        
                           Prevoz pošiljk proizvodov iz točke 1 od mejne kontrolne točke do namembnega kraja se spremlja v skladu s členom 2 Delegirane uredbe (EU) 2019/1666.
                        
                     
                  
                     Oddelek 2
                  
               
               
                  Živalski stranski proizvodi in pridobljeni proizvodi, nepakirani ali v razsutem stanju, ki izvirajo iz Unije in se vanjo vrnejo, ker je tretja država, ki je kot celota ali kot del ozemlja na seznamu iz Priloge XIV, zavrnila njihov vstop
               
               
                        
                           1.
                        
                        
                           Pristojni organ na mejni kontrolni točki dovoli vstop v Unijo za pošiljke živalskih stranskih proizvodov in pridobljenih proizvodov, nepakiranih ali v razsutem stanju, ki izvirajo iz Unije in se vanjo vrnejo, ker je tretja država, ki je kot celota ali kot del ozemlja na seznamu iz Priloge XIV za vstop te vrste izdelka v Unijo, zavrnila njihov vstop, samo, če so izpolnjene zahteve iz točk 1(a), (b), (c)(ii), 2 in 3 oddelka 1.
                        
                     
                        
                           2.
                        
                        
                           Če so bili proizvodi iz točke 1 raztovorjeni, uskladiščeni ali ponovno natovorjeni ali če je bil v tretji državi ali na delu njenega ozemlja iz seznama v Prilogi XIV oziroma ob vstopu v tako državo ali na del njenega ozemlja nadomeščen izvirni pečat, je pošiljki priložena uradna izjava pristojnega organa ali drugega javnega organa navedene tretje države ali ozemlja:
                           
                                       (a)
                                    
                                    
                                       v kateri so navedeni kraj in datum raztovarjanja, skladiščenja in ponovnega natovarjanja ter številka pečata, s katerim je bil zabojnik zapečaten po ponovnem natovarjanju;
                                    
                                 
                                       (b)
                                    
                                    
                                       ki potrjuje:
                                       
                                                   (i)
                                                
                                                
                                                   da je bil pečat na vozilu ali zabojniku poškodovan samo za izvedbo uradnega nadzora;
                                                
                                             
                                                   (ii)
                                                
                                                
                                                   da se je s proizvodi ravnalo samo toliko, kolikor je bilo nujno potrebno, in zlasti,
                                                   
                                                               —
                                                            
                                                            
                                                               da je ravnanje z njimi potekalo pri primerni temperaturi, ki je potrebna za zadevne vrste živalskih stranskih proizvodov ali pridobljenih proizvodov, ter
                                                            
                                                         
                                                               —
                                                            
                                                            
                                                               tako, da je bila med nadzorom onemogočena navzkrižna kontaminacija proizvodov;
                                                            
                                                         
                                             
                                                   (iii)
                                                
                                                
                                                   da je bilo vozilo ali zabojnik ponovno zapečateno takoj po uradnem nadzoru;
                                                
                                             
                                 
                                       (c)
                                    
                                    
                                       v katerem so navedeni razlogi za raztovarjanje in skladiščenje.
                                    
                                 
                     
                  
                     Oddelek 3
                  
               
               
                  Pakirani živalski stranski proizvodi in pridobljeni proizvodi, ki izvirajo iz Unije in se vanjo vrnejo, ker je tretja država zavrnila njihov vstop
               
               
                        
                           1.
                        
                        
                           Pristojni organ na mejni kontrolni točki dovoli vstop v Unijo za pošiljke pakiranih živalskih stranskih proizvodov in pridobljenih proizvodov, ki izvirajo iz Unije in se vanjo vrnejo, ker je tretja država zavrnila njihov vstop, samo, če so izpolnjeni pogoji iz oddelka 1 in če je posamična embalaža proizvodov v primerjavi s stanjem pred izvozom ostala nedotaknjena.
                        
                     
                        
                           2.
                        
                        
                           Če so bili proizvodi iz točke 1 raztovorjeni v tretji državi, je pošiljki priložena uradna izjava pristojnega organa ali drugega javnega organa tretje države, ki potrjuje, da:
                           
                                       (a)
                                    
                                    
                                       je ravnanje s proizvodi obsegalo izključno raztovarjanje, skladiščenje in ponovno natovarjanje;
                                    
                                 
                                       (b)
                                    
                                    
                                       je ravnanje s proizvodi potekalo pri primerni temperaturi, ki je potrebna za zadevne vrste živalskih stranskih proizvodov ali pridobljenih proizvodov.“
                                    
                                 
                     
            
               (1)  Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).